## El Museu de les Ciències celebra el seu 25 aniversari amb premis per als visitants que troben els bitllets daurats repartits entre les exposicions

*** Els primers cinc bitllets daurats es col·locaran este diumenge 18 de maig, Dia Internacional dels Museus
* També s’ha organitzat una observació amb telescopis del Sol en el jardí d’Astronomia, d’11 a 13 hores, d’accés lliure**

Els visitants que acudisquen al Museu de les Ciències este diumenge 18 de maig, Dia dels Museus, podran guanyar premis si troben algun dels cinc bitllets daurats ‘Golden Tiquets’ amagats en sobres en diferents espais interiors del Museu. Esta iniciativa, que es repetirà els dies 24, 25 i 31 de maig, així com l’1 de juny, forma part de la programació especial organitzada per a celebrar el 25 aniversari del Museu de les Ciències.

El Museu de les Ciències proposa així als seus visitants la busca durant els pròxims caps de setmana de fins a 25 sobres amb ‘Golden Tiquets’. Cada un dels cinc sobres porta bitllets daurats amb diversos premis: un sobre cinc entrades per a tallers de ‘La ciència a escena’, un altre cinc entrades de l’Hemisfèric, també hi ha un tercer amb cinc entrades per a l’Oceanogràfic, en un altre el premi són cinc abonaments anuals d’Amig@s de la Ciència i un dels sobres conté un bitllet daurat canviable per cinc invitacions per a l’espectacle audiovisual previst en novembre amb motiu de l’aniversari del Museu de les Ciències.

El visitant que trobe el sobre ha d’acudir al punt d’informació de la primera planta del Museu de les Ciències a on li explicaran com canviar els seus premis.

**Observació solar amb telescopis pel Dia dels Museus**

A més de la posada en marxa dels ‘Golden Tiquets’, la Ciutat de les Arts i les Ciències celebra este diumenge, 18 de maig, el Dia Internacional dels Museus amb una observació solar amb telescopis oberta a totes les persones interessades.

Esta activitat, d’accés lliure i gratuït, es durà a terme, sempre que les condicions meteorològiques ho permeten, d’11:00 a 13:00 hores en el jardí d’Astronomia de l’Umbracle i estarà guiada per personal qualificat.

El públic tindrà l’oportunitat de gaudir d’imatges espectaculars en directe de l’estrela i aprendre sobre els aspectes més interessants relacionats amb la temperatura, la composició i l’estructura solar.

Fecha: 17/05/2025